**Foglalkozások – 1. csoport**

**Varrónő, szabó, jelmezkészítő**

**1. feladat**

A varrónőknek, szabóknak nagyon jól kell ismerniük az anyagokat, amikkel dolgoznak. Keverjétek össze az előttetek lévő anyagokat! Egyikőtök lehunyt szemmel, „vakon” válasszon egy anyagdarabot, majd szintén vakon, csak tapintással keresse meg a párját!

Rakjátok vissza az anyagokat a kupacba, és a csoport minden tagja, próbálja ki, hogy megtalálja-e csak tapintással a kiválasztott anyagdarab párját.

**2. feladat**

Válasszátok ki, hogy szerintetek mi a helyes válasz a kérdésre, és húzzátok alá!

Honnan vannak a ruháink?

* Öröklődnek testvérről, testvérre.
* A boltban lehet őket megvenni.
* Egyszer csak ott teremnek a szekrényben.
* A varrónők, szabók varrják meg őket.

**3. feladat**

Olvassátok el Turbuly Lilla *A varró néni* című meserészletét a szöveggyűjteményből! Tervezzetek meg egy ruhát a mesében olvasottak közül! De előbb válasszatok hozzá anyagot a textilmaradékok közül úgy, hogy a „kivágott hasú” próbababát ráhelyezitek! Így meglátjátok, milyen is lesz ebből az anyagból egy ruha.

Ezután rajzoljátok körbe a ruhasablont egy rajzlapra és az anyagra is, vagy rajzoljatok önállóan ruhaformát. A ruhaformát vágjátok ki a kiválasztott anyagból, és ragasszátok rá a lapra! A további részleteket filctollal rajzoljátok a ruhára vagy a ruha köré (például: ruha ujja, gallér, sál, emberalak)!

**Foglalkozások – 2. csoport**

**Postás**

**1. feladat**

Szedjétek össze a földről a leveleket!

**2. feladat**

Olvassátok el Berg Judit *Postás* című meséjének a részletét a szöveggyűjteményből, és húzzátok alá a kérdésre a helyes választ!

Mi történhetett a levelekkel?

* A postás rendetlen volt, és szétszórta őket.
* A szél játszani akart, ezért szórta szét a leveleket.
* Lyukas volt a postás táskája, és elhagyta a leveleket.

**3. feladat**

A postások először rendszerezik a beérkezett leveleket. Olvassátok el a borítékokon a címzéseket, és állítsátok betűrendbe a címzettek nevét!

Ha ezzel készen vagytok, nézzétek meg, hová, melyik utcába, milyen házszám alá kell kézbesíteni a leveleket. Ismerősek ezek a címek? Meg tudjátok keresni a térképen is?

Állítsátok sorrendbe a leveleket úgy, hogy a postás minél rövidebb úton tudja kézbesíteni az összes levelet!

**4. feladat**

Írjatok egy rövid levelet az egyik címzettnek, amelyben beszámoltok arról, mi történt a Rigó postással!

**Foglalkozások – 3. csoport**

**Kertész**

**1. feladat**

A kosárban különböző kézi szerszámokat találtok. Felismeritek-e, mely szerszámokat használja a kertész? Rakjátok külön csoportba a kertész szerszámait, egy másik csoportba az összes többi szerszámot!

**2. feladat**

Olvassátok el Lackfi János *Kerti kaland* című versének részletét a szöveggyűjteményből!

Melyik labda melyik gyümölcsöt jelképezi?

Álljatok körbe, és dobáljátok egymásnak a labdákat! Először a strandlabdát. Hányszor tudjátok körbedobni úgy, hogy ne essen le a labda? Tegyétek meg ugyanezt a kézi- és pingponglabdával is. Ezekkel hány kört sikerült körbe dobni? (10-10 kör után abba lehet hagyni, addig „megérik” a labdagyümölcs.)

A labdákat burkoljátok be színes krepp-papírral, és formáljatok belőlük gyümölcsöt a vers leírása szerint!

**3. feladat**

A kertészkedés nem a gyümölccsel, nem a terménnyel kezdődik, hanem a vetőmagokkal vagy a dughagymával.

A tálban különböző vetőmagok, hagymák vannak összekeverve. Válogassátok szét ezeket, és nevezzétek meg, melyikből milyen növény fog kikelni!

**Foglalkozások – 4. csoport**

**Szakács**

**1. feladat**

A szakács számára nagyon fontos, hogy pontosan érezze az ízeket. A kendő alatt kis falatkát találtok. Az első gyerek hunyja le a szemét, és vegyen el egy falatkát, majd kóstolja meg, és nevezze is meg, hogy mit evett! Hasonlóan tegyen a többi csoporttag is!

**2. feladat**

Hallgassátok meg Gryllus Vilmos *Szakács* című dalát, majd olvassátok el a szöveggyűjteményből a verset! A zöldségek közül válogassátok ki azokat, amelyek a dalban szerepelnek! Meg tudjátok nevezni a többi zöldséget is?

**3. feladat**

Mindenki mossa meg jól a kezét! Ezután vegyetek kézbe egy-egy főtt tojást, és próbáljátok úgy megpucolni, hogy csak a héja jöjjön le, maga a tojás ne sérüljön! A tojáshéjat a kis tálkákba rakjátok!